b'\n_START_ARTICLE_\nSmells Like Teen Spirit\n_START_SECTION_\nPo\xc4\x8detci i snimanje\n_START_PARAGRAPH_\nU sije\xc4\x8dnju 1994. u intervjuu za \xc4\x8dasopis Rolling Stone Cobain je izjavio da je "Smells Like Teen Spirit" bio poku\xc5\xa1aj da napi\xc5\xa1e pjesmu u stilu sastava Pixies, kojima se divio, te ju je po\xc4\x8deo pisati par tjedana prije po\xc4\x8detka snimanja njihovog drugog studijskog albuma Nevermind. Kad je prvi put predstavio pjesmu ostalim \xc4\x8dlanovima sastava, odsvirao je samo glavni riff, te refren, \xc5\xa1to se isprva nije svidjelo basistu Kristu Novoselicu. Kao odgovor, Cobain je natjerao sastav da sat i po neprekidno sviraju riff. Dok su svirali, Krist je predlo\xc5\xbeio da bude sporiji, te kad su ga ponavljali Dave Grohl je dodao i bubnjarski ritam. Kao rezultat toga, postala je jedina pjesma na albumu za koju su kao suatori potpisana sva tri \xc4\x8dlana._NEWLINE_Cobain je ime pjesme smislio kada je njegova prijateljica Kathleen Hanna, tada pjeva\xc4\x8dica riot grrrl sastava Bikini Kill, napisala sprejem na zidu "Kurt Smells Like Teen Spirit". Budu\xc4\x87i da su tada raspravljali o anarhizmu, punk rocku i sli\xc4\x8dnim temama, Cobain je smatrao da slogan ima revolucionarno zna\xc4\x8denje. No Hanna je zapravo njime htjela re\xc4\x87i da Cobain miri\xc5\xa1e poput dezodoransa "Teen Spirit", kojega je nosila njegova tada\xc5\xa1nja djevojka Tobi Vail. Kurt je kasnije izjavio da nije znao za to do nekoliko mjeseci nakon objavljivanja singla._NEWLINE_"Smells Like Teen Spirit" je kao i "Come as You Are" bila jedna od rijetkih novih pjesmi koja je napisana nakon prvog snimanja 1990. godine sa producentom Butchom Vigom. Prije po\xc4\x8detka snimanja Neverminda, sastav je poslao Vigu demo kazetu sa probama pjesmi, koji je, unato\xc4\x8d lo\xc5\xa1oj kvaliteti snimke, prepoznao da pjesma ima potencijala. Snimili su je u svibnju 1991. u studiju Sound City u Van Nuysu u Kaliforniji. Uz neke izmjene_NEWLINE_koje je dodao Vig, svega tri puta su odsvirali pjesmu, te su odlu\xc4\x8dili zadr\xc5\xbeati drugu snimku.\n_START_SECTION_\nObjavljivanje i uspjeh\n_START_PARAGRAPH_\nPjesma je objavljena 10. rujna 1991. kao vode\xc4\x87i singl s albuma Nevermind, koji je bio njihov prvi s izdava\xc4\x8dkom ku\xc4\x87om DGC Records. U po\xc4\x8detku se nije nalazila na top ljestvicama, te je prodana samo u regijama SAD-a u kojima su bile ustanovljene fan grupe sastava.Nije se o\xc4\x8dekivalo da \xc4\x87e postati hit, te se predvi\xc4\x91alo da \xc4\x87e idu\xc4\x87i singl "Come as You Are" postati popularan. Me\xc4\x91utim, pjesma je \xc4\x8desto pu\xc5\xa1tana na studentskim i rock radio postajama, te se singl po\xc4\x8deo dobro prodavati. Videospot je premijerno prikazan na MTV-evoj kasnove\xc4\x8dernjoj emisiji 120 Minutes, te se pokazalo_NEWLINE_da je toliko popularna, da su je po\xc4\x8deli prikazivati i u regularnom dnevnom terminu, te je do kraja godine, kao i album, postala hit._NEWLINE_Osim komercijalnog uspjeha, dobila je i mnoge pohvale od kriti\xc4\x8dara. Tako su je Village Voice, Pazz & Jop te Melody Maker uvrstili na prvo mjesto najboljih pjesama 1991. godine, a Rolling Stone na drugo. Tako\xc4\x91er, nalazila se na \xc5\xa1estom mjestu Billboardove top ljestvice, a album na samom vrhu.  Sa prodanih milijun primjeraka nagra\xc4\x91ena je i platinastom nakladom. Unato\xc4\x8d tome, zbog njezinog zvuka mnoge ameri\xc4\x8dke radio postaje su je pu\xc5\xa1tale isklju\xc4\x8divo u no\xc4\x87nom terminu._NEWLINE_Bila je popularna i u ostalim dr\xc5\xbeavama, u UK se nalazila na sedmom mjestu top ljestvica. Nominirana je za dva Grammyja, u kategoriji za najbolju hard rock izvedbu, te za najbolju rock pjesmu. No, nagrada za najbolju rock pjesmu pripala je Ericu Claptonu, \xc5\xa1to je kasnije \xc4\x8dasopis Entertainment Weekly proglasio jednim od deset najve\xc4\x87ih iznena\xc4\x91enja u povijesti Grammyja._NEWLINE_Mediji su "Smells Like Teen Spirit" proglasili "himnom generacije", a Cobaina "glasnogovornikom generacije X". U godinama nakon Cobainove smrti 1994., pjesma je i dalje dobivala kriti\xc4\x8dke aklamacije. U zajedni\xc4\x8dkoj top listi MTV-a i Rolling Stonea, _NEWLINE_2000. je progla\xc5\xa1ena tre\xc4\x87om najboljom pop pjesmom, iza pjesma "Yesterday" The Beatlesa, te "(I Can\'t Get No) Satisfaction" Rolling Stonesa. _NEWLINE_Televizijska postaja VH1 ju je 2003. proglasila najboljom pjesmom u posljednjih 25 godina. Godine 2002. NME ju je smjetio na drugo mjesto "100 najboljih singlova svih vremena",Q na tre\xc4\x87e, a Rolling Stone na deveto mjesto "500 najboljih pjesama svih vremena"._NEWLINE_Godine 2006. u anketi britanske postaje VH1, refren "I feel stupid and contagious/here we are now, entertain us", su glasa\xc4\x8di proglasili tre\xc4\x87im najomiljenijim.\n_START_SECTION_\nRije\xc4\x8di pjesme\n_START_PARAGRAPH_\nRije\xc4\x8di pjesme je ve\xc4\x87ini slu\xc5\xa1atelja te\xc5\xa1ko razumjeti, kako zbog njihove besmislenosti, tako i zbog Cobainovog na\xc4\x8dina pjevanja, a \xc4\x8dak ni na omotu albuma nisu napisane rije\xc4\x8di nijedne pjesme. To je bio i jedan od razloga za\xc5\xa1to u po\xc4\x8detku radio postaje nisu htjele pu\xc5\xa1tat pjesmu; s jedne su Geffenovom promotoru poru\xc4\x8dili: "Ne mo\xc5\xbeemo pu\xc5\xa1tati ovo. Ne razumijem o \xc4\x8demu pjeva." Na MTV-u su \xc4\x8dak pu\xc5\xa1tali verziju spota sa rije\xc4\x8dima pjesme u titlovima. Stihovi pjesama s albuma su kasnije objavljeni na omotu singla "Lithium" iz 1992._NEWLINE_"Smells Like Teen Spirit" je na\xc5\xa1iroko interpretirana kao himna tinej\xc4\x91erske revolucije, \xc5\xa1to je potkrijepljeno i njenim videospotom._NEWLINE_U intervjuu povodom objavljivanja albuma, Cobain je izjavio da je pjesma o njegovim prijateljima, obja\xc5\xa1njavaju\xc4\x87i: "Mi se jo\xc5\xa1 uvijek osje\xc4\x87amo kao da smo tinej\xc4\x91eri, jer ne prihva\xc4\x87amo pravila koja se o\xc4\x8dekuju od nas kao odraslih". U idu\xc4\x87im intervjuima je promijenio svoje obja\xc5\xa1njenje pjesme, te je rijetko kad govorio o njenom zna\xc4\x8denju. U biografiji Michaela Azerrada izjavio je da je osje\xc4\x87ao du\xc5\xbenost da "opi\xc5\xa1e \xc5\xa1to osje\xc4\x87a o svojem okru\xc5\xbeenju, te o svojoj generaciji i ljudima njegove dobi."_NEWLINE_U knjizi Teen Spirit: The Stories Behind Every Nirvana Song opisana je kao "tipi\xc4\x8dno sumorno Cobainovo istra\xc5\xbeivanje o smislu i besmislu". Azerrad isti\xc4\x8de suprostavljanje Cobainovih kontradiktornih stihova, kao npr. "It\'s fun to lose and to pretend" ("Zabavno je gubiti i pretvarati se"), te ka\xc5\xbee kako "smisao koja proizlazi nije samo konflikt dviju suprotstavljenih ideja, nego zbunjenost i ljutnja koju konflikt uzrokuje kod pripovjeda\xc4\x8da- on je ljut_NEWLINE_\xc5\xa1to je zbunjen". Azerrad zaklju\xc4\x8duje da je pjesma "sarkasti\xc4\x8dna reakcija na ideju o pokretanju revolucije, no prihva\xc4\x87a tu ideju._NEWLINE_Cobain je tako\xc4\x91er sli\xc4\x8dno izjavio: "Cijela pjesma je sastavljena od kontadiktornih ideja [. . .] To je samo ismijavanje pomisli o revoluciji. No, to je lijepa pomisao." Bubnjar Dave Grohl tvrdi da ne vjeruje da pjesma sadr\xc5\xbei neku poruku: "Vidjev\xc5\xa1i Kurta kako pi\xc5\xa1e rije\xc4\x8di pet minuta prije nego \xc5\xa1to ju je prvi put otpjevao, te\xc5\xa1ko je zamisliti da pjesma govori o ne\xc4\x8demu. Treba\xc5\xa1 slogove da ispuni\xc5\xa1 prostor ili ne\xc5\xa1to \xc5\xa1to se rimuje.\n_START_SECTION_\nVideospot\n_START_PARAGRAPH_\nVideospot za pjesmu bio je prvi za redatelja Samuela Bayera. Bayer vjeruje da su njega zaposlili zato jer je sastav o\xc4\x8dekivao da \xc4\x87e njegova produkcija biti "punk" i "ne korporativna". Spot po\xc4\x8dinje \xc5\xa1kolskim koncertom koji zavr\xc5\xa1ava u anarhiji i neredima. Inspiracija je preuzeta iz Kaplanovog filma iz 1979. Over the Edge, te filma Ramonesa Rock \'n\' Roll High School U spotu, snimanom u Culver Cityju, sastav svira u zadimljenoj sportskoj dvorani srednje \xc5\xa1kole pred u\xc4\x8denicima te navija\xc4\x8dicama u crnim uniformama sa anarhisti\xc4\x8dkim simbolom, zaokru\xc5\xbeenim slovom A. Pri kraju_NEWLINE_spota, u sveop\xc4\x87em kaosu, u\xc4\x8denici razbijaju set te instrumente sastava. Cobainu se nije svidjelo Bayerovo kona\xc4\x8dno izdanje, te je osobno izmjenio neke stvari. Jedna od najve\xc4\x87ih izmjena je u predzadnjoj sceni, u kojoj je izbliza snimljeno njegovo lice._NEWLINE_Kao i sama pjesma, i videospot je hvaljen od strane kriti\xc4\x8dara. David Fricke, pisac za Rolling Stone je izjavio da spot izgleda kao "najbolja ga\xc5\xbea koju mo\xc5\xbeete zamisliti". Sastav je za spot dobio dvije nagrade na MTV Video Music Awardsu 1992., za najboljeg novog izvo\xc4\x91a\xc4\x8da, te za najbolji alternativni sastav. Godine 2000. Guinnessova knjiga rekorda proglasila ga je najemitiranijim videospotom na MTV Europe._NEWLINE_U narednim godinama, Amy Finnerty, biv\xc5\xa1a zaposlenica MTV-a je izjavila da je video "potpuno promijenio izgled MTV-a". VH1 ga je proglasio 18. najve\xc4\x87im rock & roll trenutkom na televiziji,_NEWLINE_a 2001. \xc4\x8detvrtim najboljim videospotom svih vremena._NEWLINE_Snimljene su bar dvije parodije na spot, Weird Al Yankovic za pjesmu "Smells Like Nirvana" i Bob Sinclair za "Rock This Party (Everybody Dance Now)".\n_START_SECTION_\nNastupi u\xc5\xbeivo\n_START_PARAGRAPH_\n"Smells Like Teen Spirit" je prvi put odsvirana u\xc5\xbeivo 17. travnja 1991. u OK Hotelu u Seattleu. Snimka tog nastupa nalazi se na DVD boks setu With the Lights Out, dok su kratki isje\xc4\x8dci dostupni i na DVD-u Classic Albumsa Neverminda, te u dokumentarcu Hype!. _NEWLINE_Budu\xc4\x87i da tada nisu jo\xc5\xa1 bile u potpunosti napisane rije\xc4\x8di pjesme, primjetna je razlika izme\xc4\x91u kona\xc4\x8dne verzije. Tako su primjerice prvi stihovi "Come out and play, make up the rules" umjesto "Load up on guns, bring your friends."  Snimanje prija\xc5\xa1nje verzije nalazi se na albumima With the Lights Out te na Sliver: The Best of the Box. Tako\xc4\x91er, sli\xc4\x8dan nastup u\xc5\xbeivo nalazi se i na dokumentarcu 1991: The Year Punk Broke, snimanom na ljetnoj turneji u Europi 1991. sa sastavom Sonic Youth._NEWLINE_Sastav je \xc4\x8desto mjenjao rije\xc4\x8di pjesme te tempo na nastupima u\xc5\xbeivo. Jedan od njihovih poznatih nastupa je bio na BBC-ovoj emisiji Top of the Pops 1991. godine, kada je sastav odbio nastupati na snimljenu matricu, te je Cobain, pjevaju\xc4\x87i dubokim glasom promijenio rije\xc4\x8di (npr. umjesto  "Load up on guns, bring your friends" otpjevao je "Load up on drugs, kill your friends"). Novine The Observer su konstatirale da je Nirvanin nastup bio zaslu\xc5\xbean \xc5\xa1to se pjesma idu\xc4\x87i tjedan na\xc5\xa1la me\xc4\x91u prvih deset na top ljestvicama._NEWLINE_Nastup se mo\xc5\xbee vidjeti na videu iz 1994. Live! Tonight! Sold Out!!.\n_START_SECTION_\nObrade\n_START_PARAGRAPH_\nPjesmu su obradili mnogi glazbenici i sastavi, prva je bila Tori Amos, koji je snimila akusti\xc4\x8dnu verziju na klaviru. Od ostalih glazbenika, obradio ju je jazz trio The Bad Plus, sastavi Xorcist, Melvins, The Moog Cookbook, The Flying Pickets koji su snimili a cappella verziju, Blanks 77, Flyleaf, glazbenica Patti Smith, Paul Anka koju ju je snimio u swing stilu, te mnogi drugi._NEWLINE_Tako\xc4\x91er, snimljeno je i nekoliko parodija na pjesmu, najpoznatija je "Smells Like Nirvana" Weird Al Yankovica, iz 1992. u kojoj ismijava to \xc5\xa1to ne razumije rije\xc4\x8di pjesme, kao ni njihov smisao. Yankovic je izjavio da mu je Cobain, kad je \xc4\x8duo parodiju rekao da je shvatio da je Nirvana uspjela.'